Μπολίβαρ Βενεζουέλας

Το μπολίβαρ είναι το νόμισμα της Βενεζουέλας από το 1879. Την 1η Ιανουαρίου 2008 άρχισε να κυκλοφορεί το «μπολίβαρ φουέρτε» (bolívar fuerte, πληθυντικός: bolívares fuertes, κωδικός ISO 4217: VEF, τοπική συντομογραφία Bs.F) που σημαίνει «ισχυρό μπολίβαρ», αντικαθιστώντας το παλιό μπολίβαρ (VEB / Bs.) με ισοτιμία Bs.F 1 = Bs 1000. Αυτό ακολουθήθηκε από το "μπολίβαρ σομπεράνο". Στη συνέχεια υιοθετήθηκε το πετρό ως νόμισμα και από την 1η Οκτωβρίου 2021 παράλληλα το μπολίβαρ ντιχιτάλ, το οποίο υποδιαιρείται σε 100 σέντιμο (céntimos) όπως υποδιαιρείτο κάποτε και το παλιό.

 Το μπολίβαρ εισήχθη το 1879, αντικαθιστώντας το βραχύβιο βενεζολάνο με ισοτιμία 1 βενεζολάνο = 5 μπολίβαρ. Αρχικά, η αξία του μπολίβαρ καθορίστηκε ίση με εκείνη του γαλλικού φράγκου. Το 1934, η αξία του μπολίβαρ καθορίστηκε με βάση το αμερικανικό δολάριο ως ακολούθως: Bs 3.914 = $1 και το 1937 ανατιμήθηκε στα Bs 3.18 = $1, ισοτιμία που διατηρήθηκε μέχρι το 1941. Μέχρι και τη δεκαετία του 1970, το μπολίβαρ ήταν το πιο σταθερό νόμισμα της περιοχής και το πιο αποδεκτό διεθνώς. Μετά όμως, έπεσε θύμα του πληθωρισμού. Από την 1 Μαρτίου 2005, ορίστηκε μια σταθερή ισοτιμία έναντι το αμερικανικού δολαρίου από την Κεντρική Τράπεζα της Βενεζουέλας: Bs 2150 = $1. Η κυβέρνηση της Βενεζουέλας ανακοίνωσε στις 7 Μαρτίου 2007 ότι το μπολίβαρ επρόκειτο να ανατιμηθεί σε αναλογία 1 προς 1000 την 1 Ιανουαρίου 2008 και να μετονομαστεί σε bolívar fuerte, σε μια προσπάθεια διευκόλυνσης των συναλλαγών και της τήρησης λογιστικών αρχείων. Το νέο όνομα κυριολεκτικά σημαίνει «ισχυρό μπολίβαρ», αλλά επίσης αναφέρεται σε ένα παλιό κέρμα που ονομαζόταν πέσο φουέρτε και άξιζε 10 ισπανικά ρεάλ. Το όνομα «μπολίβαρ φουέρτε» ήταν προσωρινό για να το διαχωρίζει από το παλιό μπολίβαρ που είχε κυκλοφορήσει μέχρι το 2009. Η Κεντρική Τράπεζα της Βενεζουέλας ηγήθηκε εκστρατείας για την προώθηση του νέου νομίσματος με το σύνθημα: «Ισχυρή οικονομία, ισχυρό μπολίβαρ, ισχυρή χώρα». Το 1879, κυκλοφόρησαν ασημένια κέρματα με αξίες 1/5, 1/2, 1, 2, και 5 μπολίβαρ καθώς και χρυσά των 20 μπολίβαρ. Μεταξύ 1886 και 1889 κόπηκαν και χρυσά κέρματα των 100 μπολίβαρ. Το 1894, εισήχθηκαν ασημένια κέρματα του 1/4 μπολίβαρ και ακολούθησαν κέρματα από χαλκονικέλιο με αξίες 5 και 12½ σέντιμο το 1896. Το 1912 σταμάτησε η παραγωγή χρυσών κερμάτων και το 1936 σταμάτησαν να κόβονται κέρματα των 5 μπολίβαρ. Το 1965, το ασήμι στα κέρματα των 25 και 50 σέντιμο αντικαταστάθηκε από νικέλιο και το ίδιο έγινε και το 1967 στα κέρματα των 1 και 2 μπολίβαρ. Το 1971 εκδόθηκαν κέρματα των 10 σέντιμο από χαλκονικέλιο καθώς τα τελευταία κέρματα των 12½ σέντιμο είχαν κοπεί το 1958. Νικελένιο κέρμα των 5 μπολίβαρ κυκλοφόρησε το 1973. Καλυμμένος χάλυβας (πρώτα από χαλκό και μετά από νικέλιο και χαλκονικέλιο) άρχισε να χρησιμοποιείται για τα 5 σέντιμο από το 1974. Χάλυβας καλυμμένος με νικέλιο εισήχθη σε όλες τις αξίες από 25 σέντιμο μέχρι 5 μπολίβαρ το 1989. Το 1998, μετά από μια περίοδο ψηλού πληθωρισμού, εκδόθηκε μια νέα σειρά κερμάτων με αξίες 10, 20, 50, 100, και 500 μπολίβαρ. Το 2006 εισήχθη και κέρμα των 1000 μπολίβαρ, αλλά ανακλήθηκε διότι είχε χρησιμοποιηθεί ο παλιός θυρεός. Όλα αυτά τα κέρματα είχαν το ίδιο σχέδιο. Στη μπροστινή πλευρά παρουσιάζεται σε αριστερό προφίλ ο Σιμόν Μπολίβαρ μαζί με τη φράση «Bolívar Libertador» («Μπολίβαρ ο Ελευθερωτής») σε ένα επτάγωνο που συμβολίζει τα επτά άστρα της σημαίας. Στην πίσω πλευρά απεικονίζεται ο θυρεός της χώρας ενώ κυκλικά γύρω του αναγράφεται το επίσημο όνομα της χώρας (República Bolivariana de Venezuela) καθώς και το έτος και η αξία στο κάτω μέρος. το 2001 η πίσω πλευρά αλλάχτηκε. Η αξία μπήκε στα δεξιά του θυρεού, το όνομα της χώρα διαγράφει ημικύκλιο, και το έτος κυκλοφορίας είναι στο κάτω μέρος. Τα κέρματα του μπολίβαρ φουέρτε είναι σε ονομαστικές αξίες των 1, 5, 10, 12½, 25 και 50 σέντιμο και του 1 μπολίβαρ. Τα πρώτα δύο είναι χαλκόχρωμα, τα επόμενα τέσσερα είναι αργυρόχρωμα, και τα τελευταία δύο είναι διμεταλλικά. Το 1940 η Κεντρική Τράπεζα της Βενεζουέλας άρχισε να εκδίδει τραπεζογραμμάτια και μέχρι το 1945 είχε εισαγάγει τις ακόλουθες αξίες: 10, 20, 50, 100, και 500 μπολίβαρ. Μεταξύ 1966 και 1974 εκδίδονταν τραπεζογραμμάτια των 5 μπολίβαρ και μετά αντικαταστάθηκαν με κέρματα. Το 1989 εκδόθηκαν τραπεζογραμμάτια για 1, 2 και 5 μπολίβαρ. Με τη μεγάλη αύξηση του πληθωρισμού, άρχισαν να εκδίδονται όλο και μεγαλύτερες αξίες: 1000 μπολίβαρ το 1991, 2000 και 5000 μπολίβαρ το 1994 και 10000, 20000, και 50000 μπολίβαρ το 1998. Τα πρώτα τραπεζογραμμάτια των 20000 έγιναν σε πράσινο παρόμοιο του τραπεζογραμματίου των 2000 προκαλώντας σύγχυση κι έτσι το χρώμα τους αργότερα αλλάχτηκε σε λαδί. Τα τραπεζογραμμάτια του μπολίβαρ φουέρτε είναι σε αξίες των 2, 5, 10, 20, 50 και 100. Το μπολίβαρ φουέρτε ήταν σε χρήση έως τις 20 Αυγούστου 2018. Μπολίβαρ Φουέρτε ανά Ευρώ Μπολίβαρ Φουέρτε ανά Δολλάριο Αμερικής Αρχειοθετήθηκε 2009-01-10 στο Wayback Machine. Μπολίβαρ Φουέρτε ανά Λίρα Αγγλίας Μπολίβαρ Φουέρτε ανά 100 Γιεν Ιαπωνίας Το Bolívar Soberano (VES) χρησιμοποιήθηκε από τις 20 Αυγούστου 2018 έως την 1η Οκτωβρίου 2021. Στις 20 Φεβρουαρίου 2018 η χώρα υιοθέτησε το πετρό ως νόμισμα. Το πετρό (Petromoneda) (PTR) κυκλοφορεί σήμερα παράλληλα με το ψηφιακό μπολίβαρ. Την 1η Οκτωβρίου 2021 τέθηκε σε κυκλοφορία το ψηφιακό μπολίβαρ (Bolívar Digital), με κωδικό VED. Νομισματικός κατάλογος της Βενεζουέλας Ιστορία του νομίσματος της Βενεζουέλας Φωτογραφίες των νέων κερμάτων του 2008.